Félagi minn Jónas tekur jólahátíðirnar föstum tökum . Hann fer alla leið í gjöfunum . Á ákveðinn hátt er þetta skemmtilegt . Það er gaman að vera vinur Jónasar . Stundum fer þetta mikla hátíðarskap mannsins þó svolítið yfir strikið að mínu mati . Ég kynntist Jónasi fyrir þrettán árum , þegar hann flutti í húsið við hliðina á okkur með konu sinni og börnum . Við náðum strax vel saman . Á jóladaginn fyrsta — þetta var árið 2007 — bankaði Jónas uppá eldhress snemma að morgni . Við vorum ennþá á náttfötunum , að háma í okkur Macintosh . Það skipti engum togum : Hann færði mér talandi páfugl á grein . Ég varð eilítið undrandi . Það er ekkert grín að halda páfugl og hann hefur mjög hvellan talanda . Maður hrekkur stundum í kút . En hvað um það . Þetta var skemmtilegt . Annað árið var gjöfin frá Jónasi hófsamari . Hann gaf mér tvær dúfur . Ég kom þeim fyrir í litlum kofa hér í garðinum . Þriðja jóladaginn færðist Jónas í aukana í fiðurfénaðinum . Þá gaf hann mér , skælbrosandi hér í dyragættinni , þrjú spök hænsn . Ég þakkaði kærlega fyrir þær . Gott er að njóta eggjanna . Ég gaf honum bók . Spennusögu eftir Arnald . Mig var á þessum tímapunkti farið að gruna að Jónas væri að nota jólagjafir til að losa sig út úr búskap af einhverju tagi . Þessar grunsemdir mínar fengu byr undir báða vængi þegar hann á fjórða jóladegi mætti hér í forstofuna , eldhress að vanda , með fjögur feit naut . Við erum að tala um fnæsandi kvikindi með horn og læti . Mér brá smá . Ég verð að játa það . En auðvitað var ég þakklátur , fyrst og fremst . Ég gaf honum konfekt . Á fimmta jóladegi kom Jónas mér á óvart . Ég veit ekki hvað hann var að spá . Hann færði mér fimmfaldan hring . Þetta er fremur stórt fyrirbrigði og ég geymi þetta úti í bílskúr við hlið nautanna , en mér er fyrirmunað að skilja hvað ég á að gera við þetta . Ég gaf honum trefil . Sjötta gjöfin á sérstakan stað í hjarta mínu . Þetta var árið sem ég gaf Jónasi leðurhanska , en hann færði mér sex þýða þresti . Það þótti mér frumlegt . Kosturinn við þessa gjöf var sá að það hvíldi ekki á mér að hafa um fyrir þessum fuglum um árabil heldur gat ég sleppt þeim lausum þegar voraði . Sama var uppi á teningnum með sjöundu gjöfina . Satt að segja mátti litlu muna að ég byrsti mig við Jónas þegar hann færði mér hana , þótt auðvitað kynni ég að meta þann góða hug sem að baki lá . Hann gaf mér sjö hvíta svani . Það var vesen að hafa þá innandyra , því svanir geta verið herskáir , en svo fóru þeir sömu leið og þrestirnir um vorið . Það var ágæt lausn . Ég gaf Jónasi kaffibaunir . Nú var örlítil þreyta komin í mig , verð ég að játa . Gat ekki maðurinn slakað á ? Var þetta gjafaæði raunverulega í anda jólanna ? Áttunda árið færði hann mér átta kýr . Jesús Pétur ! Ég gaf honum rauðvínsflösku . Á níunda jóladag kemur svo Jónas hér glaðhlakkalegur með ljósmynd af níu skipum — allstórum — og gefur mér þennan flota . Hvað átti ég að gera við níu skip ? Er kvóti með þeim ? spurði ég , og vonaði inni í mér að hann skynjaði pirring minn , en hann hló bara . Ég gaf honum slifsi . Eftir tíu ára kynni bankaði svo Jónas hér upp á , orðinn allríkur held ég , og færði mér tíu hús . Nei , heyrðu nú Jónas ! hrópaði ég þá . Ég get ekki þegið þetta . Húsin voru öll á besta stað , á torgi . Þetta var alltof mikið . En Jónas glotti bara , klappaði mér á öxlina og sagði mér að slaka á . Ég gaf honum símahulstur . Í hittifyrra keyrði um þverbak . Jónas gaf mér ellefu hallir álfa . Mig rak í rogastans . Hvað á ég að gera við slíkar fasteignir ? Og ég kann engin tök á álfum . Ég gaf honum penna . Í fyrra gaf Jónas mér svo tólf lindir tærar . Það var í raun gjöf upp á nokkrar landareignir víða um land þannig að ég er nú orðinn stóreignamaður og þarf að standa straum af alls konar umsýslu . Ég gaf honum húfu . Nú í ár er ég að hugsa um að segja Jónasi að við ættum að reyna að tóna þessar gjafir niður . Það þarf ekki að gefa svona mikið . Mér nægir að fá Jónas í heimsókn . Rólegt spjall er góð gjöf . Að maður finni kærleik frá vini sínum , það nægir mér . Í ár ætla ég bara að gefa honum hlýtt og innilegt faðmlag og vona að hann fatti þetta . Ég sé hins vegar að hann er kominn með þrettán hesta hér í garðinn . Fjandinn .